ТЕМА № 8
ТРУДОВ ТРАВМАТИЗЪМ, ПРОФЕСИОНАЛНА ЗАБОЛЯЕМОСТ И СВЪРЗАНИ С ТРУДА ЗАБОЛЯВАНИЯ. ЗДРАВНИ, СОЦИАЛНИ И ИКОНОМИЧЕСКИ ПОСЛЕДИЦИ
І. ОСНОВНИ ПОНЯТИЯ

1. „Трудова злополука”. 

Съгласно чл. 55, ал. 1 от Кодекса за социално осигуряване „трудова злополука” е всяко внезапно увреждане на здравето, станало през време и във връзка или по повод на извършваната работа, както и при всяка работа, извършена в интерес на предприятието, когато е причинило временна неработоспособност, трайно намалена работоспособност или смърт.

Трудова е и злополуката, станала с осигурен по време на обичайния път при отиване или при връщане от работното място до:
· Основното място на живеене или до друго допълнително място на живеене с постоянен характер;

· Мястото, където осигуреният обикновено се храни през работния ден;

· Мястото за получаване на възнаграждение.

Не е налице трудова злополука, когато пострадалият умишлено е увредил здравето си.

2. „Професионална болест”
Съгласно чл. 56 от кодекса за социално осигуряване „професионална болест” е заболяване, което е настъпило изключителни или предимно под въздействието на вредните фактори на работната среда или на трудовия процес върху организма и е включено в Списъка на професионалните болести.

За професионална болест може да се признае и заболяване невключено в Списъка на професионалните болести, когато се установи, че то е причинено основно и пряко от обичайната трудова дейност на осигурения и е причинило трайно намалена работоспособност или смърт на осигурения.

Към професионалната болест се отнасят и нейното усложнение и късните й последици.

3. „Усложнения, резултат от призната професионална болест” – това са допълнителни здравни състояния, които възникват след и в причинно-следствена връзка с признатата професионална болест.

4. „Късни последици, резултат от призната професионална болест” – това са здравни състояния от страна на засегнатите органи и системи, проявяващи се една или повече години след началото на признатата професионална болест.

5. „Гратисен период” – това е срокът, в който се допуска обсъждане на професионален характер на болестта, след прекратяване на въздействието на вредния професионален фактор.
6. „Синергично действащи фактори” – това са еднопосочно действащи фактори на работната среда.

7. „Етиологичен фактор” – това е основния фактор /причина/, който предизвиква професионалното заболяване.

8. „Временна неработоспособност” – това е състояние, при което осигуреното лице не може или е възпрепятствано да работи поради: остро, подостро или обострено хронично общо заболяване; злополука; професионална болест; лечение в чужбина; санитарно-курортно лечение; належащ медицински преглед или изследване; карантина, отстраняване от работа по предписание на здравните органи; гледане на болен или на карантиниран член от семейството; належащо придружаване на болен член от семейството за медицински преглед; изследване или лечение в същото или в друго населено място, в страната или в чужбина; бременност и раждане; гледане на здраво дете, върнато от детско заведение, поради карантина в заведението.

9. „Трайно намалена работоспособност” – това е състояние, при което поради хронично травматично или нетравматично увреждане /болест/ лицето е с ограничена работоспособност във връзка с траен функционален дефицит на съответен увреден орган или система.

10. „Вид и степен на увреждане” – това е състояние на хронично травматично или нетравматично увреждане /болест/,  при което лицето в нетрудоспособна възраст е с траен функционален дефицит на съответен увреден орган или система.

ІІ. ТРУДОВ ТРАВМАТИЗЪМ
Съгласно чл. 51 от Закона за здравословни и безопасни условия на труд работниците и служителите се осигуряват задължително за професионално заболяване и за трудова злополука, като осигурителните вноски са за сметка на работодателя.

Условията и редът за осигуряване за трудови злополуки и за професионални заболявания са уредени в Кодекса за социално осигуряване.

Трудовият травматизъм в страната се определя от броя и тежестта на трудовите злополуки.

Трудовият травматизъм в страната се определя посредством системата за регистриране и отчитане, установена в Кодекса за социално осигуряване и Наредбата за установяване, разследване, регистриране и отчитане на трудовите злополуки.

Предвидени са задължения както за осигурителите, така и за осигурените лица.

І. Ред за деклариране на злополука, станала в предприятието
Редът за деклариране на злополука, се определя от Наредбата за установяване, разследване, регистриране и отчитане на трудовите злополуки.

1. Деклариране на трудова злополука

За всяка трудова злополука пострадалият, непосредственият му ръководител или свидетелите на злополуката незабавно уведомяват ръководителя на осигурителя или упълномощеното от него длъжностно лице.

Незабавно след уведомлението за трудова злополука ръководителят на осигурителя или упълномощеното от него длъжностно лице са длъжни да организират разследване на обстоятелствата на злополуката.  При разследването задължително се канят представители на работниците и служителите от комитетите и групите по условия на труд и на синдикалните организации в предприятието.

За резултатите от разследването се съставя протокол, като към него се прилагат писмени показания на свидетелите на злополуката.

Препис от протокола се предоставя на териториалното поделение на Националния осигурителен институт (НОИ).

Когато обстоятелствата, при които е станала злополуката, дават основания да се предполага, че тя е трудова, ръководителят или упълномощеното от него длъжностно лице са длъжни в срок 3 работни дни от узнаването за нейното настъпване да подадат в териториалното поделение на НОИ по регистрация на осигурителя декларация по образец, утвърден от управителя на НОИ, и обнародвана в "Държавен вестник". Декларацията се вписва в регистъра за трудовите злополуки в предприятието.

Ръководителят или упълномощеното от него длъжностно лице подава декларацията и когато при разследването на злополуката, извършено от контролните органи на НОИ, е установено, че злополуката има характер на трудова.  В този случай декларацията се подава в срок 3 работни дни от предписанието на контролния орган на НОИ.

Когато злополуката не бъде декларирана, пострадалият или неговите наследници имат право да подадат декларацията в срок една година от настъпването на злополуката в териториалното поделение на НОИ.

Когато има повече от едно пострадало при злополуката лице, декларация се подава за всяко пострадало лице.

Декларацията се подава в 4 екземпляра, от които два остават в териториалното поделение на НОИ, един се предоставя на пострадалия или на наследниците му и един - на осигурителя.

Когато има данни за настъпила трудова злополука, довела до временна неработоспособност, осигурителят предоставя на ТП на НОИ и копие от болничния лист.  Ако се издаде разпореждане за признаване на злополуката за трудова и ако има продължение на болничните листове, осигурителят представя и копие от продълженията. Копия от болничните листове се изпращат на териториалното поделение на НОИ в 3-дневен срок от представянето им пред осигурителя.

Независимо от подаването на декларацията, осигурителят е длъжен да уведоми незабавно териториалното поделение на НОИ, териториалната администрация на Изпълнителна агенция "Главна инспекция по труда" и другите компетентни органи за всяка злополука, причинила увреждане на повече от трима работещи, както и за всяка злополука, довела до инвалидност или смърт, или има основание да се предполага, че ще доведе до такива увреждания.  Когато злополуката е довела до инвалидност или смърт, задължително се уведомява и прокуратурата.

2. Разследване и установяване на трудовите злополуки

По подадената декларация териториалното поделение на НОИ открива досие за трудова злополука.

Въз основа на данните от декларацията длъжностното лице по чл. 60, ал. 1 от Кодекса за задължително обществено осигуряване преценява дали да се открие производство за разследване на злополуката.  За откриване на производството по разследване на злополуката се издава заповед от ръководителя на териториалното поделение на НОИ. Разследването на злополуката е задължително за всички случаи, когато има данни, че е причинено увреждане на повече от трима работещи или злополуката е довела до инвалидност или смърт, или има основание да се предполага, че ще доведе до такива увреждания.  В тези случаи производството по разследването на злополуката се открива незабавно независимо от това, дали е подадена декларация. Производство за разследване на трудова злополука може да се открие и по инициатива на контролните органи на НОИ, когато са налице достатъчно данни за настъпила трудова злополука.

В случаите на разследване като членове на комисията се включват: представители на Изпълнителна агенция "Главна инспекция по труда", по един представител на работодателя и на работещите от комитета или от групата по условия на труд, както и на други компетентни органи в зависимост от конкретния случай.

При всяко разследване на злополука имат право да присъстват, в зависимост от случая, лицата по чл. 58, ал. 4 и 5 от Кодекса за задължително обществено осигуряване.

Разследването на трудовата злополука трябва да установи конкретните обстоятелства и причини за нейното възникване, вида на уврежданията, както и всички други данни, които ще подпомогнат териториалното поделение на НОИ да се произнесе за характера на злополуката.

Резултатите от разследването се оформят в протокол, който съдържа данни за:

· осигурителя;

· пострадалите лица;

· мястото и времето на злополуката;

· свидетелите на злополуката и лицето, оказало първа помощ;

· обща характеристика на работата, извършвана от пострадалия (пострадалите) преди злополуката;

· специфичното физическо действие, извършвано от пострадалия (пострадалите) в момента на злополуката, и свързания с това действие материален фактор;

· отклонения от нормалните действия и условия и материалния фактор, свързан с тези отклонения;

· начина на увреждане и материалния фактор, причинил увреждането;

· допуснати нарушения на нормативните актове;

· лицата, допуснали нарушенията;

· необходимите мерки за недопускане на подобни злополуки.

Протоколът се прилага към досието за трудовата злополука.  Екземпляр от него се връчва от териториалното поделение на Националния осигурителен институт на пострадалия или на неговите наследници и на осигурителя.  Екземпляр от протокола се връчва на представители на ИА ГИТ, представителите на работодателя и на работещите от комитета или от групата по условия на труд, както и на съответните органи, осъществяващи експертизата на работоспособността, когато се касае за нетравматично увреждане.

Лицата по чл. 58, ал. 4 и 5 от Кодекса за задължително обществено осигуряване подписват протокола, че са запознати с него, и ако не са съгласни с констатациите или с начина на провеждане на разследването, в 3-дневен срок дават писмени възражения, които се прилагат към протокола.

Длъжностното лице по чл. 60, ал. 1 от Кодекса за задължително обществено осигуряване въз основа на данните в досието за трудовата злополука в 7-дневен срок от декларирането издава разпореждане за приемане или за неприемане на злополуката за трудова по утвърден от управителя на НОИ формуляр. При декларирана злополука по повод на нетравматично увреждане разпореждането се издава в 7-дневен срок от получаване на решението на органите, осъществяващи експертизата на работоспособността. Разпореждането се изпраща на осигурения и на осигурителя в 7-дневен срок от издаването му.  Копие от разпореждането заедно с един екземпляр от декларацията за трудова злополука се изпраща на съответната териториална администрация на Изпълнителна агенция "Главна инспекция по труда". Разпореждането може да се обжалва от осигурителя и от пострадалия или от неговите наследници по реда на чл. 117 от Кодекса за задължително обществено осигуряване.

3. Регистриране и отчитане на трудовите злополуки

Осигурителят поддържа регистър на трудовите злополуки, в който се вписват:

· номерът и датата на декларацията за трудова злополука;

· входящият номер на декларацията в териториалното поделение на НОИ;

· трите имена и ЕГН (ЛНЧ за чужд гражданин) на пострадалия;

· мястото и времето на злополуката;

· номерът и датата на разпореждането на териториалното поделение на НОИ за приемане или за неприемане на злополуката за трудова;

· последиците от злополуката (временна неработоспособност, временно намалена работоспособност, инвалидност или смърт);

· броят на дните (календарни и работни) от злополуката.

Осигурителят с писмена заповед определя лице за поддържане на регистъра и за съхраняване на декларациите за трудови злополуки. Осигурителят съхранява декларациите за трудова злополука не по-малко от 5 години считано от датата на регистрацията.

Националният осигурителен институт създава и поддържа информационна система за трудови злополуки, в която се включват и данните от декларациите за трудова злополука.

ІІІ. ЗАДЪЛЖИТЕЛНО ОСИГУРЯВАНЕ НА РАБОТЕЩИТЕ ЗА РИСКА „ТРУДОВА ЗЛОПОЛУКА И ПРОФЕСИОНАЛНА БОЛЕСТ”

Съгласно чл. 51 от Закона за здравословни и безопасни условия на труд, работещите се осигуряват задължително за професионално заболяване и трудова злополука, като осигурителните вноски са за сметка на работодателите.

Съгласно чл. 64 от КСО размерите на осигурителните вноски, които внасят осигурителите, се определят в процент от месечния осигурителен доход на осигурените на базата на актюерските разчети. Размерът на осигурителната вноска за трудова злополука и професионална болест се определя ежегодно със Закона за бюджета на държавното обществено осигуряване по групи основни икономически дейности.
ІV. ЗАДЪЛЖИТЕЛНА ЗАСТРАХОВАНЕ НА РАБОТЕЩИТЕ ЗА РИСКА „ТРУДОВА ЗЛОПОЛУКА”

Съгласно чл. 52 от ЗЗБУТ работещите, които извършват работа, при която съществува опасност за живота и здравето им, се застраховат задължително за риска „трудова злополука” за сметка на работодателя при условия и по ред определени с Наредбата за задължително застраховане на работещите и служителите за риска „трудова злополука”.

На задължително застраховане подлежат работниците и служителите, които извършват работа в основната и спомагателната дейност на предприятия, принадлежащи към икономическа дейност с трудов травматизъм, равен или по-висок от средния за страната.

Коефициентът на трудов травматизъм по икономически дейности и средния коефициент на трудов травматизъм за страната се обявяват ежегодно със заповед на министъра на труда и социалната политика.

Застраховането за риска „трудова злополука” се извършва по реда на Кодекса за застраховането.
Определянето на работниците и служителите, които подлежат на задължително застраховане за риска „трудова злополука”, става с писмена заповед от работодателя, след консултации със службата по трудова медицина и с комитета/ групата по условия на труд и в съответствие с оценката на риска. Провеждането на консултациите се удостоверява с протокол.

Задължителната застраховка „трудова злополука” покрива следните рискове:

· Смърт на застрахованото лице, вследствие на трудова злополука;

· Трайно намалена работоспособност, вследствие на трудова злополука;

· Временна неработоспособност, вследствие на трудова злополука.

Застрахователната сума по застраховката „трудова злополука” се определя на базата на месечната брутна работна заплата на застрахованите работници и служители към момента на сключване на застраховката и тя не може да бъда по-малка от 7-кратния размер на годишната брутна работна заплата на съответния работник или служител.

V. ПРОФЕСИОНАЛНА ЗАБОЛЯЕМОСТ

Професионалната заболяемост в страната се определя посредством системата за сигнализиране и регистриране, установявана с Кодекса за социално осигуряване и Наредбата за реда за съобщаване, регистриране, потвърждаване, обжалване и отчитане на професионалните болести.
Редът за съобщаване и регистриране на професионални болести е определен в глава пета на КСО.
1. Съобщаване и проучване на професионалните болести

Практикуващите лекари и лекари по дентална медицина при съмнение за професионална болест изпращат бързо известие по образец до териториалното поделение на Националния осигурителен институт (НОИ) по постоянен адрес на лицето и до осигурителя с обратна разписка в срок до 5 работни дни от поставяне на клиничната диагноза. При съмнение, че заболяването не е причинено от последния осигурител или може да е възникнало при повече от един осигурител, бързо известие се изпраща до всеки от тях. Съобщаване на съмнение за професионална болест се извършва при:

· предполагаема връзка на болестта с условията на труд на лицето;

· потвърдени клинични прояви на болестта чрез параклинични методи и консултации с лекари специалисти по съответната област или по професионални болести.

Когато при едно лице се установят едновременно две или повече професионални болести, те се съобщават поотделно с бързи известия и се извършва проучване за всяка от болестите.

Инфекциозните и паразитните заболявания се съобщават с бързи известия - като професионални и като заразни - по ред, определен от министъра на здравеопазването. 

В бързото известие се посочва експертното решение на ТЕЛК или НЕЛК, с което е установено възстановеното здравно състояние, предшестващо повторното съобщаване. 

При настъпила смърт, когато при аутопсия се установят данни за заболяване, включено в списъка на професионалните болести, бързо известие се изпраща от лекаря-патологоанатом.

Съобщаването на съмнение за професионална болест и потвърждаването на професионален характер на болестта се извършва по Списъка на професионалните болести при условията, предвидени в него. 

Клинични прояви, не посочени в списъка, се мотивират и кодират по Международната статистическа класификация на болестите и проблемите, свързани със здравето, съгласно МКБ 10 от Наредба № 42 от 2004 г. за въвеждане на Международната статистическа класификация на болестите и проблемите, свързани със здравето. Сроковете за гратисен период се отнасят за случаите, при които е установено прекратяване на въздействието на вредния професионален фактор. При наличие на допълнителни, синергично действащи фактори или особено високи стойности на основния етиологичен фактор е възможно намаляване на периода за възникване на професионалната болест.

В срок 3 дни от датата на получаване на бързото известие за професионална болест териториалното поделение на НОИ открива досие по чл. 59, ал. 1 от Кодекса за социално осигуряване (КСО), а ръководителят на териториалното поделение на НОИ издава заповед за проучване на случая, която се връчва на заинтересуваните лица. 

Териториалното поделение на НОИ не открива досие и не извършва проучване в следните случаи:

· заболялото лице не е било осигурявано за риска "професионална болест" по смисъла на КСО;

· съобщаването не е съобразено с условията и реда, предвидени в Наредбата и в Списъка на професионалните болести;

· бързото известие не съдържа предвидената в образеца информация.

Териториалното поделение на НОИ уведомява писмено лекаря/ лекаря по дентална медицина, изпратил бързото известие, и заболялото лице.

Проучването се извършва от комисия в състав:

· представител на НОИ - председател;

· специалист по трудова медицина;

· представител на дирекция "Областна инспекция по труда";

· представител на осигурителя;

· представител на работниците и служителите от комитета или групата по условия на труд.

При проучването могат да присъстват заболялото лице, негов наследник или техен представител, представител на синдиката, в който членува лицето, и представител на друг осигурител, посочен в бързото известие или свързан с възникването на професионалната болест.

Проучването установява професионалния маршрут, факторите на работната среда и работния процес, при които е работило заболялото лице, както и други данни, необходими на органите на медицинската експертиза за потвърждаване или отхвърляне на професионалния характер на заболяването. В заключителната част на протокола комисията обобщава резултатите от проучването, като посочва установен ли е професионален риск по отношение на съобщеното заболяване.

Осигурителите са длъжни да предоставят на комисията по проучването в срок до 30 дни всички документи, свързани с условията на труд и здравословното състояние на заболялото лице, включително производствена характеристика, здравно досие, оценка на риска и становище от службата по трудова медицина, протоколи от лабораторни измервания, както и друга информация, поискана от комисията по проучването.

Осигурителите са длъжни в срок 3 дни да изпращат в териториалното поделение на НОИ копия от болничните листове (първичен и продължения) за професионална болест.

Заболялото лице е длъжно да съдейства на комисията по проучването и при поискване да предоставя сведения и документи, свързани с трудовия стаж и здравното му състояние.

Комисията съставя протокол по образец за извършеното проучване на професионална болест в срок 10 дни от представянето на документите. При лице с получени две и повече бързи известия за съмнение за професионална болест се изготвя общ протокол.

В случаите, когато предприятието не съществува и няма правоприемник или липсват данни за условията на труд, протоколът се изготвя въз основа на документи за трудов стаж и лична здравна документация на лицето. При ползване на литературни данни за сходни условия на труд източниците се цитират. В тези случаи не се дава оценка на риска.

Протоколът за проучване се подписва и от лицата, запознати с него. Ако те не са съгласни с констатациите или с начина на провеждане на проучването, в срок 3 дни дават писмени възражения, които се прилагат към протокола.

Протоколът за проучване се изготвя в 5 екземпляра - по един за териториалното поделение на НОИ, за дирекция "Инспекция по труда", за Регионалната картотека на медицинските експертизи (РКМЕ), за осигурителя и за осигуреното лице. В случаите, когато при проучването присъства представител и на друг осигурител, се изготвя допълнителен екземпляр от протокола за проучване.

Териториалното поделение на НОИ предоставя протокола за извършеното проучване и документите по ал. 7 и 9 на РКМЕ, която образува медицинско досие и в срок 3 дни го изпраща на ТЕЛК.

2. Потвърждаване и регистриране на професионалните болести
Териториалните експертни лекарски комисии и Националната експертна лекарска комисия потвърждават или отхвърлят професионалния характер на болестта и се произнасят и по всички въпроси на експертизата на работоспособността съобразно реда, принципите и критериите, регламентирани с Наредбата за медицинската експертиза на работоспособността. Решенията си ТЕЛК и НЕЛК отразяват в експертно решение по образец. Срокът на експертното решение за потвърждаване на професионална болест е 3 години, след което лицето се преосвидетелства.

При преосвидетелстване ТЕЛК и НЕЛК могат:

· да потвърдят или да вземат ново решение по характера на болестта;

· да признаят причинна връзка за късни последици и усложнения, обусловени от признатата професионална болест;

· да установят пълно излекуване на професионалната болест.

По преценка на ТЕЛК (НЕЛК) случаите, нуждаещи се от допълнително изясняване във връзка с потвърждаване или отхвърляне на професионалния характер на болестта, се насочват към отделенията или клиниките по професионални болести. 

Експертното решение за освидетелстване и преосвидетелстване по повод професионална болест се изготвя в 5 екземпляра - по един за териториалното поделение на НОИ, който се прилага към досието по чл. 59, ал. 1 КСО, за РКМЕ, който се прилага към медицинското досие на лицето, за Националния център по здравна информация (НЦЗИ), за осигурителя и за осигуреното лице, на които се изпращат с препоръчано писмо с обратна разписка. 

При освидетелстване и потвърждаване на професионална болест ТЕЛК (НЕЛК) попълва регистрационна карта за призната професионална болест по образец. 

Регистрационната карта за призната професионална болест се изготвя в 3 екземпляра - по един за териториалното поделение на НОИ, за съответната регионална инспекция за опазване и контрол на общественото здраве (РИОКОЗ) и за дирекция "Инспекция по труда".

Членовете на ТЕЛК, които не са съгласни с решенията й, подписват с особено мнение, което представят писмено на комисията в срок 3 дни. Решенията, подписани с особено мнение, се изпращат в НЕЛК.
След приключване на процедурата по освидетелстването на заболялото лице медицинското досие се връща в РКМЕ. 

Медицинските досиета се съхраняват в РКМЕ по постоянния адрес на лицето и се подреждат по единен граждански номер.

3. Обжалване на професионалните болести
Експертните решения на ТЕЛК или НЕЛК могат да се обжалват от заинтересуваните лица и органи по реда и в сроковете по чл. 112 от Закона за здравето. 

В случай на смърт експертното решение на ТЕЛК или НЕЛК може да се обжалва от наследниците на освидетелствания.

експертна лекарска комисия се произнася по жалбите и по подписаните с особено мнение експертни решения на ТЕЛК в срок 45 дни от постъпването им след клиничен преглед на лицето и обсъждане на наличните документи. 

Националната експертна лекарска комисия може да потвърди решението на ТЕЛК, да го отмени и да го върне за ново освидетелстване на лицето с указания за допуснати грешки или да го отмени и да вземе решение по същество.

Влезлите в сила експертни решения на експертните комисии по професионални болести са задължителни за всички лица, органи и организации в страната.

4. Регистрация и отчитане на професионалните болести
Регистрирането и отчитането на признатите професионални болести се извършва в съответствие с изискванията на Статистическа система за "Професионални болести". 

Националният осигурителен институт създава и поддържа информационна система за професионалните болести. 

Националният осигурителен институт предоставя информацията за професионалните болести на Министерството на здравеопазването, на Министерството на труда и социалната политика и на Националния статистически институт. Периодичността, видът и обемът на информацията се определят съвместно от министъра на здравеопазването, министъра на труда и социалната политика, председателя на Националния статистически институт и от управителя на НОИ.

Националният осигурителен институт предоставя при поискване информация на осигурителя и на други заинтересувани институции.

VІ. ЗДРАВНИ, СОЦИАЛНИ И ИКОНОМИЧЕСКИ ПОСЛЕДИЦИ ОТ ТРУДОВИЯ ТРАВМАТИЗЪМ И ПРОФЕСИОНАЛНАТА ЗАБОЛЯЕМОСТ

Здравните последици от трудовия травматизъм и професионалната заболяемост са особено неблагоприятни както за самите пострадали, така и за цялата нация, а и за човечеството.
По данни на международната организация на труда /МОТ/ ежедневно от трудови злополуки и професионални болести по света умират над пет хиляди работещи.

Ежегодно по света се регистрират над сто и шейсет милиона трудови злополуки и професионални заболявания.

Социалните последици от трудовия травматизъм и професионалната заболяемост са също твърде неблагоприятни.

По отношение на условията на труд интересите на предприятието и на работещите трябва да бъдат еднопосочни. Добрите условия на труд създават у работещия висока мотивираност и удовлетвореност от извършваната работа и носят полза за предприятието.

Добрите икономически резултати създават сигурност в работещите и възможности за подобряване условията на труд.

Най-големият социален ефект тук е изграждането на висока фирмена и лична професионална култура на работещите по отношение на безопасността на труда, което се явява безценен капитал за предприятието и създава възможност за пълноценно използване на възможностите на човешкия ресурс.

Осигуряването на здравословни и безопасни условия на труд е предпоставка за снижаване на материалните разходи, чрез по-малко отсъствия от работа, по-висока производителност, качество, висок морал и интеграция във фирмата. 
Когато не се инвестират средства за подобряване условията на труд и за ограничаване на риска, особено при производства с голям производствен риск, то неминуемо се очакват големи разходи във всички посоки, за да бъдат ликвидирани последствията от трудови злополуки и професионални заболявания в предприятието. Изплащането на обезщетения и застраховка за трудова злополука и професионални болести струва твърде скъпо на икономиката.

Въпроси и отговори:

	1
	Трудова злополука е:
	Всяко внезапно увреждане на здравето, станало през време и във връзка или по повод на извършваната работа, както и при всяка работа, извършена в интерес на предприятието, когато е причинило временна неработоспособност, трайно намалена работоспособност или смърт.

	
	
	Заболяване, което е настъпило изключителни или предимно под въздействието на вредните фактори на работната среда или на трудовия процес върху организма и е включено в Списъка на професионалните болести.

	
	
	Състояние, при което поради хронично травматично или нетравматично увреждане /болест/ лицето е с ограничена работоспособност във връзка с траен функционален дефицит на съответен увреден орган или система.

	2
	Професионална болест е:
	Заболяване, което е настъпило изключителни или предимно под въздействието на вредните фактори на работната среда или на трудовия процес върху организма и е включено в Списъка на професионалните болести.

	
	
	Състояние, при което поради хронично травматично или нетравматично увреждане /болест/ лицето е с ограничена работоспособност във връзка с траен функционален дефицит на съответен увреден орган или система.

	
	
	Всяко внезапно увреждане на здравето, станало през време и във връзка или по повод на извършваната работа, както и при всяка работа, извършена в интерес на предприятието, когато е причинило временна неработоспособност, трайно намалена работоспособност или смърт.

	3
	Работещите, които извършват работа, при която съществува опасност за живота и здравето им:
	Се застраховат задължително за риска „трудова злополука” за сметка на работодателя.

	
	
	С застраховат задължително за риска „трудова злополука” за тяхна сметка.

